Vitnemål for videregående opplæring

Vitnemål for videregående opplæring er dokumentasjon for fullført og bestått opplæringsløp, som gir studie- eller yrkeskompetanse, jf. forskrift til opplæringsloven.

Godkjent vitnemål oppfyller bestemmelser om gjeldende krav til fagsammensetning fastsatt av Kunnskapsdepartementet.

Karaktergradene føres slik på vitnemålet:

|  |  |  |
| --- | --- | --- |
| 6 | Seks | Svært høy kompetanse i faget |
| 5 | Fem | Meget god kompetanse i faget |
| 4 | Fire | God kompetanse i faget |
| 3 | Tre | Nokså god kompetanse i faget |
| 2 | To | Lav kompetanse i faget |
| 1 | En | Svært lav kompetanse i faget |

For enkelte fag brukes andre vurderingsformer i stedet for tallkarakterer. Hvilke fag og vurderingsformer dette gjelder er fastsatt i Læreplanverket for kunnskapsløftet. For private skoler med rett til statstilskudd er tilsvarende fastsatt i den læreplanen som skolen har fått godkjent etter privatskoleloven.

Ved den praktiske delen av fag- og svenneprøve blir det brukt en tredelt skala: Bestått meget godt/ Bestått/ Ikke bestått.

I karakterrublikkene føres karakterene både med tall og bokstaver. For en eksamenskarakter skal det i tillegg stå om prøveformen er S (skriftlig), M (muntlig), MP (muntlig-praktisk) eller P (praktisk).

Karakterer i orden og atferd føres som

God

Nokså god

Lite god

Fravær føres i dager og enkelttimer for hvert årstrinn, jf. forskrift til opplæringsloven. Årsaken til fraværet kan føres på vitnemålet.

Vitnemålet skal inneholde navn og fødselsnummer (11 siffer) og inneholde opplysninger om sted, skole og dato. Vitnemålet skal underskrives av to personer.

Vitnemålet kan ha vedlegg og ev. andre tillegsopplysninger.